Poliisi arvioi, että Varsovan kaduilla oli lauantaina yli 60 000 mielenosoittajaa.

Nationalistit marssivat sankoin joukoin ja ampuivat valoraketteja Varsovassa.

Kymmenet tuhannet ihmiset osallistuivat lauantaina Puolan pääkaupungissa Varsovassa nationalistien marssille, jossa heilutettiin lippuja ja huudettiin iskulauseita kuten ”kuolema kotimaan vihollisille” ja ”katolinen, ei sekulaari Puola”. Puolassa vietettiin lauantaina itsenäisyyspäivää.

Mielenosoittajat vaativat valkoihoista Puolaa. ZUMAWIRE / MVPHOTOS

Nationalistimielenosoittajien kantamissa banderolleissa luki muun muassa ”Euroopan tulee olla valkoinen” ja rukoilkaa islamilaista holokaustia”, CNN kertoi.

Poliisi arvioi, että marsseille osallistui yli 60 000 ihmistä. Osa marssijoista oli peittänyt kasvonsa. Monet kantoivat mukanaan Puolan punavalkoista lippua.

Äärioikeistolaiset liput liehuivat Puolan pääkaupungissa. ZUMAWIRE / MVPHOTOS

Valtaosa mielenosoittajista oli puolalaisia, mutta jotkut olivat saapuneet paikalle myös muista Euroopan maista.

Kamil Staszalek, 30, kertoi olevansa paikalla " kunnioittaakseen niitä, jotka taistelivat Puolan vapauden puolesta. Puola itsenäistyi uudelleen vuonna 1918.

- Sanoisin, että osalla ihmisistä täällä on ääriajatuksia, ehkä jopa 30 prosentilla marssijoista, mutta 70 prosenttia vain kävelee rauhallisesti huutamatta mitään fasistisia iskulauseita, Staszalek kuvaili uutistoimisto AFP:lle.

Puolan sisäministeri Mariusz Blaszczak kutsui mielenosoitusta " kauniiksi näyksi " , BBC kertoi.

- Olemme ylpeitä siitä, että niin monet puolalaiset osallistuivat itsenäisyyspäivän juhlintaan, ministeri totesi.

Nationalisteja vastustaneeseen vastamielenosoitukseen osallistui Varsovassa noin 2 000 ihmistä.

Äärioikeistolaisen ryhmän jäsen piteli kädessään soihtua Puolan Mazoviassa. ZUMAWIRE / MVPHOTOS